The Expendables 3

The Expendables 3 on vuonna 2014 ensi-iltansa saanut Patrick Hughesin ohjaama yhdysvaltalainen toimintaelokuva. Se on kolmas osa elokuvasarjassa, jonka "The Expendables" aloitti vuonna 2010. Elokuvasarjan aiempien osien näyttelijöistä on "The Expendables 3":ssa mukana Sylvester Stallone, Jason Statham, Jet Li, Dolph Lundgren, Randy Couture, Terry Crews ja Arnold Schwarzenegger. Elokuvan uusina tähtinä esiintyvät Harrison Ford, Wesley Snipes, Antonio Banderas, Mel Gibson, Kelsey Grammer, Kellan Lutz, Ronda Rousey, Victor Ortiz, Glen Powell ja Robert Davi.
Juoni.
Barney Rossin johdolla Lee Christmas, Gunnar Jensen ja Toll Road pelastavat Rossin entisen kollegan, ”tohtori Kuoleman” junasta, joka on matkalla vankilaan. Tohtori, veitsiin erikoistunut lääkintämies, otetaan avuksi tehtävään, jonka tarkoitus on estää pommien kuljetus somalialaiselle sotapäällikölle. Tehtävän aikana Ross huomaa, että pommikauppias on kuolleeksi luultu Conrad Stonebanks, joka aikoinaan perusti Expendables-ryhmän Rossin kanssa mutta petti ystävänsä ryhdyttyään laittomaan asekauppaan. Rossin joukko hyökkää Stonebanksin kimppuun, mutta tämä haavoittaa Caesaria ja onnistuu pakenemaan. 
CIA:lle työskentelevä Max Drummer antaa Rossille tehtäväksi Stonebanksin vangitsemisen, jotta tämä voidaan tuomita sotarikoksistaan Kansainvälisessä rikostuomioistuimessa. Ross syyttää itseään Caesarin haavoittumisesta ja lakkauttaa itselleen tärkeistä ihmisistä koostuvan Expendables-ryhmän ottaakseen tehtävään uusia alaisia, jotka suostuvat asettamaan henkensä vaaraan Stonebanksin kaappaamiseksi. Ross saa apua uusien palkkasotilaiden etsimiseen eläköityneeltä Bonapartelta, joka tutustuttaa Rossin uusiin, nuoriin alaisiin. Ross ottaa uuteen kokoonpanoonsa entisen merivoimien sotilaan John Smileen, yökerhon ulosheittäjä Lunan, tietokoneasiantuntija Thornin ja aseasiantuntija Marsin, mutta kieltäytyy innokkaan tarkka-ampuja Galgon palveluksista. Trench Mauser paljastaa, että Stonebanks suorittaa parhaillaan asekauppaa Romaniassa. Rossin ryhmä suorittaa väijytyksen ja kidnappaa Stonebanksin tarkoituksenaan viedä hänet Drummerille, mutta Stonebanksin alaiset keskeyttävät kuljetuksen. Ross lentää sillalta alas jokeen, ja hänen uudet alaisensa joutuvat vangituiksi.
Stonebanks lähettää Rossille videon, jossa hän paljastaa olinpaikakseen Uzmenistanin valtion. Ross saa mukaansa entisen ryhmänsä ja antaa mahdollisuuden myös Galgolle. Rossin ryhmä pelastaa nuoret palkkasotilaat suuresta kerrostalosta, mutta huomaa Stonebanksin virittänen rakennuksen räjähteillä. Thorn estää räjähdyksen häirintälaitteella, jolloin Stonebanks komentaa Uzmenistanin asevoimat panssarivaunuineen ja helikoptereineen tuhoamaan Expendables-ryhmän. Joukko taistelee vastaan, ja Drummer, Mauser sekä Ying Yang tarjoavat ilmatukea ja lopulta he laskeutuvat rakennuksen katolle evakuoimaan toverinsa. Kun Stonebanks kyllästyy sotilaidensa huonoon menestykseen, hän hyökkää itse rakennukseen ja ryhtyy kaksintaisteluun Rossin kanssa. Ross onnistuu tappamaan Stonebanksin, mutta Thornin häirintälaitteen akku on loppumassa ja rakennus uhkaa räjähtää. Ross hyppää Drummerin helikopteriin juuri ennen rakennuksen romahtamista. Onnistuneen tehtävän jälkeen Ross hyväksyy Galgon, Smileen, Lunan, Thornin ja Marsin virallisesti osaksi Expendables-ryhmää, ja joukko iloitsee Caesarin parantumista. 
Vastaanotto.
"Tv-maailma"-lehdessä 2024 Onnimanni Liukkonen harmitteli samaa kuin kuulemma Stallonekin, ratkaisua vähentää veristä taisteluväkivaltaa ja panostaa räjähdyksiin. Parhaasta näyttelijäsuorituksesta vastaa hänen mielestään pahiksen roolin Mel Gibson. Hän antoi elokuvalle puolitoista tähteä viidestä.